Buldog Perancis

Buldog Perancis ialah satu baka anjing teman atau anjing mainan Perancis. Ia muncul di Paris pada pertengahan abad kesembilan belas, kelihatannya sebagai hasil pembiakbakaan silang buldog mainan yang diimport dari England dengan anjing pemburu tikus tempatan Paris. Ia pada umumnya dibela sebagai anjing peliharaan dam merupakan antara anjing paling kerap berdaftar di sebilangan negara termasuk Australia, United Kingdom, dan Amerika Syarikat. Baka ini rentan terhadap pelbagai masalah kesihatan akibat dibiakbakakan untuk penampilan distingtif yang menampilkan muka brakisefalik dan kedutan muka.

Sejarah
Sejak permulaan abad kesembilan belas, buldog dibiakbakakan di United Kingdom untuk tujuan selain sukan darah tradisional seperti pengumpanan lembu yang diharamkan pada tahun 1835. Menjelang pertengahan abad itu, terdapat buldog katik yang paling-paling berukuran seberat sekitar .

Pada masa sama, pekerja renda dari Nottingham yang terpaksa berpindah ikutan Revolusi Perindustrian mula menetap di Normandie, Perancis. Mereka membawa pelbagai anjing bersama dengan mereka, termasuk buldog mainan. Anjing-anjing itu menjadi popular di Perancis dan perdagangan buldog kecil import diwujudkan dengan pembiak baka di England yang mengirimkan budlog dianggap oleh mereka terlalu kecil atau dengan kecacatan seperti telinga berdiri. Menjelang tahun 1860, terdapat hanya segelintir ekor buldog mainan yang tersisa di England, begitu juga kepopularannya di Perancis.

Jenis buldog kecil secara beransur-ansur dianggap sebagai baka, dan menerima nama, bouledogue français. Versi Perancis bagi nama Inggeris ini juga merupakan pemendekan perkataan boule ("bola") dan dogue ("mastif"). Anjing ini sangat bergaya dan dicari-cari oleh wanita bermasyarakat dan pelacur Paris, serta golongan pencipta seperti seniman, penulis, dan pereka fesyen. Seniman Edgar Degas dan Henri de Toulouse-Lautrec dianggap mempunyai buldog Perancis dalam lukisan mereka. Walau bagaimanapun, catatan perkembangan baka tidak disimpan semasa ia mencapai lebih jauh daripada akar buldog aslinya. Semakin ia berubah, ternakan terier telah dibawa masuk untuk mengembangkan trait seperti telinga lurus panjang pada baka ini.

Gambaran dalam lukisan abad kesembilan belas

Kelab baka dan pengiktirafan moden
Orang Amerika telah mengimport buldog Perancis untuk seketika, tetapi hanya mulai tahun 1885 ia dibawa untuk mengasaskan program pembiakbakaan berpangkalan di Amerika. Ia kebanyakannya dimiliki oleh wanita bermasyarakat, yang pertama kali mempamerkannya dalam Pertunjukan Anjing Westminster Kennel Club pada tahun 1896. Pada tahun berikutnya, hakim dalam pertunjukan anjing, George Raper, hanya memilih pemenang dengan "telinga mawar"—telinga yang terlipat di hujungnya, seperti piawaian untuk buldog. Para wanita membentuk French Bull Dog Club of America dan menghasilkan piawaian baka yang lebih mengutamakan jenis "telinga kelawar tegak". Pada awal abad ke-20, baka ini kekal bergaya untuk masyarakat atasan dengan anjing yang bertukar tangan dengan harga sehingga $3,000 dan dimiliki oleh ahli keluarga berpengaruh seperti keluarga Rockefeller dan keluarga J. P. Morgan. American Kennel Club mengiktiraf baka ini sejurus selepas kelab baka itu dibentuk dan, menjelang tahun 1906, buldog Perancis ialah baka anjing kelima paling popular di Amerika.

Baka buldog baharu ini tiba buat kali pertama di England pada tahun 1893 dengan pembiak baka buldog Inggeris yang gempar kerana import Perancis yang tidak memenuhi piawaian baka baharu terpakai pada masa itu dan mereka ingin menghalang ternakan Inggeris daripada pembiakbakaan silang dengan ternakan Perancis. The Kennel Club pada mulanya mengiktirafnya sebagai subset baka buldog sedia ada dan bukan baka baharu sama sekali. Sesetengah pembiak baka Inggeris dalam tempoh ini membiakbakakan buldog Perancis untuk menghidupkan buldog mainan semula. Pada 10 Julai 1902, di rumah Frederick W. Cousens, mesyuarat diadakan untuk mengasaskan sebuah kelab baka untuk mendapatkan pengiktirafan individu untuk baka Perancis. Piawaian baka yang diterima pakai adalah sama dengan yang sudah terpakai digunakan di Amerika, di Perancis, di Jerman, dan di Austria. Walaupun terdapat tentangan daripada pembiak baka buldog katik (nama baka baharu untuk buldog mainan) dan buldog, pada tahun 1905, The Kennel Club mengubah dasarnya mengenai baka dan mengiktirafnya secara berasingan daripada keragaman Inggeris, pada mulanya sebagai Bouledogue Français, kemudian pada tahun 1912 sebagai French Bulldog.

Kini buldog Perancis biasanya dibela sebagai anjing peliharaan: pada tahun 2020, ia merupakan anjing kedua paling berdaftar di United Kingdom, dan yang keempat di Amerika Syarikat. Ia dinilai sebagai anjing ketiga paling popular di Australia pada tahun 2017. Pada tahun 2019, di United Kingdom, buldog Perancis mempunyai sejumlah 33,661 ekor anjing berdaftar. Sebagai perbandingan, anjing pengutip Labrador mempunyai lebih daripada 36,700 anjing dan kokerspaniel kurang daripada 22,000. Pada tahun 2013, American Kennel Club (AKC) meletakkan buldog Perancis sebagai baka ke-10 paling popular di Amerika Syarikat yang menikmati peningkatan mendadak dari segi kepopularan dari tempat ke-54 sedekad sebelumnya, pada tahun 2003. Pada tahun 2023, buldog Perancis mengatasi anjing Labrador sebagai baka anjing paling popular seperti yang diperingkatkan oleh AKC. Sebelum tahun 2023, anjing Labrador telah menduduki tempat teratas selama 31 tahun. Paling terkini, American Kennel Club telah mendapati bahawa buldog Perancis ialah baka anjing paling popular pada tahun 2024.

Fotograf bersejarah

Perihal
Piawaian American Kennel Club untuk buldog Perancis menyatakan bahawa ia patut berotot dengan lapis bulu lembut dan longgar yang membentuk kedutan.

Berat piawaian AKC untuk buldog Perancis ialah semaksimum . Kepala buldog Perancis patut berbentuk segi empat sama dan besar dengan telinga yang menyerupai telinga kelawar. Buldog Perancis ialah baka bermuka rata. Mata yang diluluskan oleh piawaian AKC untuk buldog Perancis adalah gelap, hampir hitam; buldog Perancis bermata biru tidak diluluskan oleh AKC. Lapis bulu buldog Perancis patut berbulu pendek, halus, dan bak sutera. Warna yang dapat diterima di bawah piawaian baka merupakan pelbagai cahaya warna brindle, perang kekuning-kuningan, krim, atau putih dengan tompok-tompok brindle (yang dikenali sebagai "pied"). Warna perang kekuning-kuningan dapat memiliki sebarang cahaya melalui merah. Warna paling umum merupakan brindle, kemudian perang kekuning-kuningan, dengan pied yang lebih jarang berbanding dengan warna lain. Kelab baka tidak mengiktiraf sebarang warna atau corak lain.

Kesihatan
Sebuah kajian di United Kingdom yang membandingkan buldog Perancis dengan populasi umum anjing mendapati bahawa daripada 43 keadaan lazim, buldog Perancis mempunyai prevalens yang lebih tinggi dengan ketara untuk hampir separuh (20/43) dan prevalens yang lebih rendah dengan ketara untuk suku (11/43). Lubang hidung stenotik mempunyai kadar kejadian sebanyak 42 kali kadar bagi populasi umum, sindrom obstruktif salur udara brakisefalik adalah 30 kali lebih prevalen, lelehan telinga adalah 14 kali lebih prevalen, dermatitis lipatan kulit adalah 11 kali lebih prevalen, dan distosia adalah 9 kali lebih prevalen.

Pada tahun 2013, sebuah kajian perubatan United Kingdom menyemak kesihatan 2,228 ekor buldog Perancis di bawah penjagaan veterinar di United Kingdom. Kajian mendapati bahawa 1612 (72.4%) ekor daripada buldog Perancis ini mempunyai sekurang-kurangnya satu isu kesihatan tercatat: Gangguan paling umum yang dicatatkan merupakan jangkitan telinga (14.0%), cirit-birit (7.5%), dan konjunktivitis (3.2%). Masalah kulit merupakan kumpulan gangguan yang paling kerap dilaporkan (17.9%).

Walaupun terdapat cabaran-cabaran ini, kepopularan buldog Perancis terus meningkat, lalu menekankan kepentingan pembangkitan isu-isu kesihatannya.

Brakisefali
Muncung pendek dan muka tertekan ke dalam pada buldog Perancis dikenali sebagai brakisefali. Brakisefali menyebabkan pencanggaan bagi salur udara atasan dan membawa kepada penyekatan pernafasan. Kesan brakisefali merupakan stridor, pernafasan berdengkus, emesis, dermatitis lipatan kulit, sindrom obstruktif salur udara brakisefalik, eksoftalmos, refleks gag farinks, sianosis, dan keruntuhan larinks. Isu lain yang timbul daripada brakisefali merupakan risiko komplikasi di bawah pengaruh anestesia, dan hipertermia — yang disebabkan oleh ketidakbolehan untuk menurunkan suhu badan dengan berkesan melalui cungapan. Buldog Perancis diharamkan oleh beberapa buah syarikat penerbangan komersial kerana angka yang telah mati semasa di udara.

Jangka hayat
Sebuah kajian tentang kematian 30,563 ekor anjing berlainan baka di United Kingdom pada tahun 2016–2020 mendapati bahawa buldog Perancis mempunyai kelanjutan usia semasa kelahiran sebanyak 4.53 tahun, yang paling rendah dengan jidar besar antara semua baka dalam kajian itu, yang mendapati purata untuk semua anjing sebanyak 11.23 tahun. Kajian sama ini menunjukkan bahawa kelanjutan usia rendah untuk buldog Perancis mungkin dipengaruhi oleh peningkatan bilangan buldog Perancis yang terdapat di United Kingdom, iaitu daripada 2,771 individu berdaftar dengan The Kennel Club pada tahun 2011 kepada 39,266 individu pada tahun 2020, lalu memencongkan populasi umum menjadi sangat muda secara purata dan memberatkan data ke sebelah. Sebuah kajian di Jepun tentang data perkuburan haiwan peliharaan mendapati bahawa buldog Perancis mempunyai jangka hayat sebanyak 10.2 tahun, yang terendah antara semua baka dalam kajian itu. Sebuah kajian United Kingdom tahun 2024 mendapati jangka hayat sebanyak 9.8 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang.

Kelahiran dan pembiakan
Buldog Perancis kerap memerlukan pembedahan caesar untuk melahirkan anak, dengan lebih daripada 80% perinduk yang lahir dengan cara ini.

Sebuah kajian United Kingdom mengenal pasti bahawa buldog Perancis betina adalah 15.9 kali lebih cenderung untuk mengalami distosia.

Ortopedik
Buldog Perancis cenderung untuk mempunyai hemivertebra kongenital (yang juga dipanggil "vertebra kupu-kupu").

Semakan terhadap lebih daripada 200,000 pesakit di United Kingdom mendapati bahawa buldog Perancis mempunyai kejadian jelas lebih tinggi bagi kehelan tempurung lutut dengan nisbah kemungkinan sebanyak 5.4.

Keadaan lain
Sebuah kajian Perancis mendapati bahawa 45% daripada jumlah buldog Perancis yang dihadirkan dengan keadaan neurologi menghidap pengherniaan ceper intervertebra jenis I Hansen, dengan kajian ini yang berkesimpulan bahawa buldog Perancis cenderung terhadap keadaan ini.

Sebuah kajian United Kingdom mendapati bahawa buldog Perancis lebih berkemungkinan untuk menderitai malformasi verterbra toraks berbanding dengan baka lain.

Sebuah lagi kajian British mendapati bahawa demodikosis adalah lebih prevalen pada buldog Perancis berbanding dengan baka lain. Prevalens keseluruhan pada buldog Perancis ialah 1.3% berbanding dengan kadar keseluruhan 0.17%. Prevalens pada anjing yang berusia kurang daripada 2 tahun ialah 1.9% berbanding dengan 0.48%.

Buldog Perancis ialah salah satu baka yang paling lazim terjejas akibat katarak keturunan.

Buldog Perancis juga terdedah kepada alahan kulit, selain demodikosis, yang kerap mengakibatkan penjilatan berlebihan pada kaki, mata berair, bersin, atau pemuntahan.

Catatan

Rujukan

Sumber lain




Kategori:Baka anjing
Kategori:Baka anjing berasal dari Perancis
Kategori:Baka FCI
Kategori:Baka buldog
Kategori:Anjing teman